Джордж Байрон
О, тази арфа на Певеца-цар…

Превод от английски: Александър Шурбанов, 1995

chitanka.info

I

О, тази арфа на Певеца-цар,

почитан тук, възлюбен на Небето,

която овенча с божествен дар

самата Музика на битието!

Разкъсани са струните й — скръбно е сърцето.

Мъже стоманени размекна тя,

облече ги с достойнства вместо броня,

в уши шептя и над души трептя —

запали в тях магията на тона.

Тъй лирата Давидова по мощ надмина трона.

II

Тя славата на Царя възвести,

на Бога пя тържествено осанна,

накара всеки дол да заехти

и всеки рид пред нея да се кланя.

Гласът й литна на възбог и вечно там остана.

Но в този свят, макар и вече глух,

Предаността и Любовта живеят

и те зоват копнеещия дух

към звуци, дето сякаш там се реят

в такива сънища, които и сред бял ден греят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.